Oikeusministeriö

Lausuntopyyntönne 30.3.2007 (OM 18/41/2006)

ARVIOMUISTIO YHDISTYSLAIN MUUTOSTARPEESTA

Oikeusministeriö on lausuntopyynnössään 30.03.2007 pyytänyt Patentti- ja rekisterihallitukselta ja sen Yhdistysasiat-yksiköltä lausuntoa arviomuistiosta yhdistyslain muutostarpeesta.

Yleistä muutostarpeesta	

Yhdistyslaki tuli voimaan vuonna 1990. Laki on sellaisenaan ollut erittäin toimiva. Siihen on tehty joitakin lähinnä organisaatiomuutoksista johtuvia pieniä  muutoksista. Voidaan sanoa, että laki on palvellut monimuotoista yhdistystoimintaa hyvin. Yhdistyslain periaate avoimista ja joustavista säännöksistä, joita on ollut mahdollista soveltaa yhteiskunnan muuttuessakin on ollut hyvä ja toimiva ratkaisu. 

Yhdistyslaki on pääsääntöisesti toimiva kokonaisuus, jonka laajaan uudistamisen ei ole ilmennyt tarvetta. Sen sijaan on tarpeen tehdä osittaisuudistus. Kehittyvä tekniikka, sähköisesti tehtävät ilmoitukset ja ilmoitusten sähköinen käsittely vaatii lakiin teknisluontoisia  korjauksia. 

Yhdistysasiat-yksikkö pitää tarpeellisena, että yhdistyslainsäädäntö seuraa edelleen muuttuvan järjestökäytännön tarpeita ja toisaalta yhdistysten sähköisen ilmoittamisen ja sähköisen nopean rekisteröintikäsittelyn tarpeita aiheuttamatta sääntömuutospakkoa. 
 
Yhdistyksen hallinto	Nykyinen yhdistyslaki ja sen hallintomalli on joustava ja antaa yhdistyksille mahdollisuuksia päättää laajasti oman hallintonsa rakenteesta. Aatteellisen yhdistysten tarpeita ja luonnetta ei tule verrata osakeyhtiöihin, lakien tausta ja tarkoitus ovat erilaiset. On pidettävä mielessä yhdistysten toiminnan erilainen luonne suhteessa osakeyhtiöihin. 

Yhdistyksen toiminnan perustana on jäsenten eikä palkatun johdon päätösvalta. Toimitusjohtajan/toiminnanjohtajan määrääminen tietyissä tapauksissa toimielimeksi saattaa hämärtää toimivaltajako-oppia, päätöksentekovaltaa ja vaikuttaa jäsenistön vaikutusmahdollisuuksiin yhdistyksen toimintaan ja siten etäännyttää jäsenistöä. 

Yhdistyksen päätöksentekoa koskevien säännösten modernisoiminen

On toivottavaa, että tietoliikenneyhteyksiä ja teknisiä apuvälineitä pystytään käyttämään nykyistä laajemmin yhdistyksen toiminnassa. Hallituksen/johtokunnan sähköinen kokouskäytäntö on jo nykyisen lain aikana mahdollista. Liitto- ja jäsenäänestyksessä tietoverkon käyttäminen soveltuu hyvin. Yhdistyksen kokousta ei tule kuitenkaan voida kokonaan korvata tietoverkko-osallistumisella. Jäsenen osallistuminen teknisiä apuvälineitä käyttäen yhdistyksen kokoukseen on mahdollisuus, joka tulee huomioida tekniikan kehityksen ja laajan käyttöön ottamisen myötä.

Yhdistysten tilintarkastus

Käytännön neuvontatoiminnassa on havaittu, että on tärkeää säilyttää pienillä yhdistyksillä hallinnon ja talouden tarkastus, jonka voisivat suorittaa maallikkotilintarkastajat. Yhdistysten tilintarkastus ja toiminnan tarkastus
merkitsevät jäsenille, yhdistyksen toimintaa seuraaville ja valvoville yhdistyksen toiminnan oikeellisuuden, taloudellisuuden ja tarkoituksenmukaisuuden tarkastusta sekä kontrollointia. Siten sen säilyminen on tarpeen.

Lakiin olisi hyvä ottaa selkeät ja suppeat säännökset hallinnon ja talouden tarkastuksesta siten, ettei se aiheuta tarpeetonta sääntömuutostarvetta. 

Muita mahdollisia muutostarpeita

Sähköisten välineiden käyttäminen kokouskutsun toimittamisessa on jo nyt mahdollista eikä siis aiheuta lainmuutostarpeita. Yhdistyslain erottamispykäliin ei ole tarvetta puuttua. Vaatimusta hyvien tapojen vastaisuudesta ei ole syytä poistaa.

Yhdistysasiat-yksikön tietojärjestelmien kehittyminen, mahdollisuus tehdä sähköisen ilmoitus, rekisteröintimenettelyn sähköistyminen ja uudet palvelut aiheuttavat lähinnä teknisiä muutostarpeita yhdistyslakiin ja yhdistysrekisteriasetukseen. Nämä tulee ottaa huomioon. 

    Organisointi 	Yhdistyslain muutosten valmistelussa on oltava riittävästi edustettuna  yhdistysoikeuden ja yhdistystoiminnan asiantuntemusta. Patentti- ja rekisterihallitusta, Yhdistysasiat-yksikköä ja keskeisimpiä järjestöjä tulee kuulla valmisteluvaiheessa. Lainvalmistelussa voisi seurantaryhmänä toimia yhdistysasiain neuvottelukunta.

Kari-Pekka Helminen
yhdistysrekisterijohtaja